text: Karina-købmand vender tilbage til Nustrup
  30 november 2015 kl. 16.36
  Den nye købmand i Nustrup er en 38-årig kvinde med en fortid i forretningen. Hun afløser den gamle købmand til nytår.
  - Hvis købmanden dør, så dør skolen også, og så dør hele samfundet, mener den 38-årige Karina Schultz Pedersen, der ved årsskiftet bliver den nye købmand i den lille by Nustrup mellem Vojens og Gram.
  Hun var selv i lære i forretningen for 20 år siden, så hun er bekendt med både rutiner i forretningen samt de fleste kunder.
  Borgerne i Nustrup har købt anparter for knap 300.000 kroner i foretagenet for at bevare en købmand i byen. Karina Schultz Pedersen køber ikke ejendommen af den nuværende købmand Peter Bjørnskov. Hun køber kun varelageret og inventar og lejer sig så ind i ejendommen de første fem år. Derefter tages ordningen op til revision igen.
  Peter Bjørnskov har været købmand i Nustrup i 28 år siden slutningen af 80'erne. Til nytår går han og konen Jytte på pension.
  